ছ’বছর পর সুপ্রিম কোর্টে ফের উঠছে রাজীব কুমার জামিন মামলা!

ওয়েব ডেস্ক : পেরিয়ে গিয়েছে ছ’বছর। তার পর রাজ্য পুলিশের ডিজি রাজীব কুমারের (Rajeev Kumar) বিরুদ্ধে সিবিআইয়ের (CBI) মামলা উঠতে চলেছে সুপ্রিম কোর্টে (Supreme Court)। সোমবার এই মামলার শুনানি হওয়ার কথা শীর্ষ আদালতের প্রধান বিচারপতি বি আর গাভাই ও কে বিনোদ চন্দ্রনের বেঞ্চে। সূত্রের খবর তালিকায় এক নম্বরেই রয়েছে এই মামলাটি।

২০১৯ সালের ১ অক্টোবর। সেদিন রাজীব কুমারের জামিন মঞ্জুর করেছিল কলকাতা হাইকোর্ট (Calcutta High Court)। কিন্তু হাইকোর্টের এমন রায়ের বিরুদ্ধে সুপ্রিম কোর্টের (Supreme Court) দ্বারস্থ হয়েছিল কেন্দ্রীয় তদন্তকারী সংস্থা সিবিআই (CBI)। জানা যাচ্ছে, ২০১৯ সালের ২৫ ও ২৯ নভেম্বর শীর্ষ আদালতে শুনানি হয় এই মামলার। তার পর রাজীবকে আবার নোটিস পাঠানো হয় শীর্ষ আদালতের তরফে। তার পর এই সংক্রান্ত একাধিক আবেদন জমা পড়েছিল সুপ্রিম কোর্টে। কিন্তু এই মামলার আর তেমন কোনও শুনানি হয়নি। কিন্তু, ছয় বছর পর আবার সেই মামলা উঠতে চলেছে আদালতে।

প্রসঙ্গত, সারদা চিটফান্ড মামলায় তদন্ত করতে বিশেষ তদন্তকারী দল (সিট) গঠন করেছিল রাজ্য সরকার। সেই সময় সিটের অন্যতম সদস্য ছিলেন রাজীব। কিন্তু পরে সুপ্রিম কোর্টের (Supreme Court) তরফে এই মামলার তদন্তভার দেওয়া হয়েছিল সিবিআইকে (CBI)। তবে তদন্তে নামার পর সিবিআই-এর তরফে অভিযোগ করা হয়, তদন্তে সহযোগিতা করেননি রাজীব। এমনকি তিনি একাধিক নথি ইচ্ছাকৃতভাবে বিকৃত করেছেন। যার কারণে একাধিক প্রমাণ নষ্ট হয়েছে। কিন্তু, সেই অভিযোগ অস্বীকার করেছিলেন রাজীব।

আরও খবর : এবছর শান্তিপুরে রাস উৎসবের মণ্ডপসজ্জায় অভিনব চমক,খুঁটি পুজোয় উপস্থিত বিশিষ্ট জনেরা

রাজীব কুমার (Rajeev Kumar) শীর্ষ আদালতে জানিয়েছিলেন, তিনি তদন্তে সম্পুর্ণ সহোযোগিতা করেছেন। মেঘালয়ের শিলংয়ে পাঁচ দিন ধরে তাঁকে জিজ্ঞাসাবাদও করা হয়েছিল। পরে কলকাতার সিবিআই অফিসেও সিবিআই অফিসে হাজিরা দিয়েছিলেন তিনি। কিন্তু এর পরেও প্রাক্তন পুলিশ কমিশনারকে হেফাজতে নেওয়া জন্য পদক্ষেপ শুরু করেছিল কেন্দ্রীয় তদন্তকারী সংস্থা।

কিন্তু এর পরেই শীর্ষ আদালতের দ্বারস্থ হয়েছিলেন রাজীব। প্রথমে তাঁকে রক্ষাকবচ দিয়েছিল আদালত। কিন্তু পরে তা আবার প্রত্যাহার করা হয়। কিন্তু আদালতের তরফে জানানো হয়েছিল রাজীব কুমার (Rajeev Kumar)চাইলে আগাম জামিনের আবেদন করতে পারেন। সেই মতো তিনি হাইকোর্টে জামিনের আবেদন জানিয়েছিলেন। কিন্তু তার বিরোধীতা করে সিবিআই (CBI)। কেন্দ্রীয় তদন্তকারী সংস্থার তরফে যুক্তি দিয়ে বলা হয়েছিল, প্রভাবশালী ব্যক্তি হওয়ার কারণে রাজীব কুমার তদন্তে দেরি করছেন। তিনি জামিন পেলে তদন্তে প্রভাব পড়বে। কিন্তু রাজীবের তরফে বার বার বলা হয়েছে, তিনি তদন্তে সহযোগিতা করেছেন। তাই তাঁকে হেফাজতে নেওয়ার প্রয়োজন নেই।

এর পর সেই সময় হাইকোর্টের তরফে রাজীব কুমারকে (Rajeev Kumar) জামিন দেওয়া হয়েছিল। আদালতের তরফে জানানো হয়েছিল, তদন্তকারীরা একাধিকবার জেরা করা পরেও তাঁর বিরুদ্ধে কোনও রকম চাঞ্চল্যকর তথ্য প্রমাণ পায়নি। তবে আদালতের তরফে জানানো হয়েছিল, তদন্তে সহযোগিতা করতে হবে রাজীবকে। তা না করলে সিবিআই জামিন বাতিলের আবেদন করতে পারবেন। সেই রায়ের বিরুদ্ধে শীর্ষ আদালতের দ্বারস্থ হয়েছিল সিবিআই। ছ’বছর পর সোমবার হতে চলেছে এই মামলার শুনানি।

দেখুন অন্য খবর :